ไฟแนนซ์ทูเดย์
เหลืออีกไม่กี่เดือน “ธีรศักดิ์ สุวรรณยศ” จะครบวาระ 4 ปีนั่งเก้าอี้เอ็มดี ธนาคารอิสลามแห่งประเทศไทย (ไอแบงก์)
25 ม.ค. 2555

เหลืออีกไม่กี่เดือน “ธีรศักดิ์ สุวรรณยศ” จะครบวาระ 4 ปีนั่งเก้าอี้เอ็มดี ธนาคารอิสลามแห่งประเทศไทย (ไอแบงก์) 
3 ปีกว่าที่ผ่านมา ปีแรกสะสางล้างขาดทุน 800 ล้านบาท หมดเกลี้ยงและทำกำไรติดต่อกันมา 3 ปี 
ส่วนปีที่ผ่านมา กำไร 1,000 ล้านบาท ก่อนจะอำลา ได้วางระบบ วางคน เห็นกำลังปั่นคนรุ่นใหม่มาแทน แว่วๆ ว่า ตัวเก็งเป็นคนใกล้คนหนุ่มไฟแรง ฝึกงานมาแล้ว 8 เดือน อีกไม่กี่เดือนก็จะได้ลุ้นว่าที่เอ็มดีคนใหม่จะเจอตอไหม 




 
...สำนักงานป้องกันและปราบปรามการฟอกเงิน (ปปง.) กำลังไล่เช็กบิล ธนาคารพาณิชย์อีกรอบหนึ่งหลังจากแก๊งคอลเซ็นเตอร์อ้างชื่อ ปปง.หลอกให้โอนเงิน สงสัยว่ามีการทำธุรกรรมการเงินที่ถี่ผิดปกติแต่ไม่แจ้ง ปปง. มีโทษ ที่โดนสอบสวนหนักคือ ธนาคารกสิกรไทยกับธนาคารกรุงเทพ 
...ครม.ปู 2 อนุมัติแต่งตั้ง ที่ปรึกษา-เลขานุการ รมว.คลัง และ รมช.คลัง เป็นที่เรียบร้อย ได้แก่ นายสุรพร ดนัยตั้งตระกูล เป็นที่ปรึกษา รมว.คลัง นายจิรวุฒิ สิงห์โตทอง เป็นเลขานุการ รมว.คลัง นายธนาธร โล่ห์สุนทร เป็นผู้ช่วยเลขานุการ นายเอกพจน์ วงศ์อารยะ เป็นผู้ช่วยเลขานุการ รมว.คลัง นายภิญโญ ตั๊นวิเศษ เป็นที่ปรึกษา นายวิรุฬ เตชะไพบูลย์ รมช.คลัง นายศักดา บูรณ์พงศ์ เป็นที่ปรึกษา นายทนุศักดิ์ เล็กอุทัย รมช.คลัง 
...มีข่าวมาแจ้งสำหรับผู้ประสบอุทกภัยในสำนักงานเขตดอนเมือง รายใดที่ยื่นขอเงินชดเชยน้ำท่วมจากรัฐบาล 5,000 บาท แล้วยังไม่ได้เงินให้ติดต่อกับสำนักงานเขตดอนเมืองอีกครั้งด่วน เหตุผลที่ไม่ได้เงิน เอกสารที่ยื่นไว้หาย อะไรจะมั่วได้ใจขนาดนั้น
...ไม่เหมือนกับ ม.ร.ว.จัตุมงคล โสณกุล แอบให้เลขาฯไปยื่นขอเงินชดเชยบ้านน้ำท่วม 5,000 บาท ไม่กี่วันได้รับเงินเรียบร้อย 
ไม่มีปัญหาอะไรเลยๆ ที่ไปยื่นไม่ได้ว่าอยากจะได้เงินหรอกนะ “เศรษฐีอย่างหม่อมเต่า” เงินแค่ 5,000 บาทกินข้าวมื้อเดียวก็หมดแล้ว 
อยากจะรู้ว่าระบบการจ่ายเงินชดเชยของรัฐบาลจะเป็นอย่างไง 
...ขอแสดงความยินดีกับสำนักงานบริหารหนี้สาธารณะ (สบน.) กระทรวงการคลังได้รับ รางวัล “Best Local Currency Bond 2011” และรางวัล “Best Thailand Deal 2011” ในวันที่ 2 ก.พ.นี้ จากนิตยสาร FinanceAsia รางวัลที่ได้เกิดจากความสำเร็จที่ออกพันธบัตรรัฐบาลอัตราดอกเบี้ยแปรผันตามเงินเฟ้อ (Inflation Link Bond) ที่มีการออกเป็นครั้งแรกของภูมิภาคเอเชียตะวันออกเฉียงใต้ สามารถระดมทุนได้กว่า 4 หมื่นล้านบาทในครั้งเดียวมีนักลงทุนทั้งในและต่างประเทศให้ความสนใจคิดเป็นมูลค่ารวมกว่า 6.5หมื่นล้านบาท